Papersnake/gushiwen huggingface dataset:
运司园亭十咏 其十 小亭
章楶（宋代）

花边二小亭，双跨清渠上。规模虽甚隘，幽僻良可赏。

幸依佳木阴，未羡大厦广。不足延赏朋，携筇常独往。
杂咏十三首 其十
张宁（明代）

材大难为用，心高不易招。穷通各有为，岂独会稽樵。
送敞上人游湖湘
陶梦桂（宋代）

分手仍携手，南昌更武昌。
细论文畅序，重忆赞公房。
衡岳云如故，曹溪水更香。
不须论远近，秋尽却还乡。
移居东村作
王庭珪（宋代）

避地东村深几许？青山窟里起炊烟。
敢嫌茅屋绝低小，净扫土床堪醉眠。
鸟不住啼天更静，花多晚发地应偏。
遥看翠竹娟娟好，犹隔西泉数亩田。
早发
梅尧臣（宋代）

吴鸡鸣隔山，江月半在水。
啮啮出岸潮，霅霅入蒲苇。
解{左纟右乍}泛明镜，接天知几里。
我家今不遥，正住句溪尾。
寄李审言龙图
范纯仁（宋代）

英风一别几经年，尊酒相逢意洒然。欲报重知惭国士，喜同清议属真贤。

武侯方屈南阳卧，萧相曾封汉水边。好及新春颁惠化，行藏吾道合推天。
题飞鸣宿食百雁图
陶宗仪（明代）

碧汉斜书草草，清宵众语雍雍。莫向芦花深处，江南稻熟秋风。
游祝陵善权洞二首·其一
薛季宣（宋代）

万古英台面，云泉响佩环。
练衣归洞府，香雨落人间。
蝶舞疑山魄，花开想玉颜。
几如禅观适，游魶戏澄湾。
郡中遣意寄友人
四锡（宋代）

谿云澹澹浪悠悠，十二州中最小州。
花落喜过流水寺，月明懒下看潮楼。
药栏梅润秋重换，棋局松阴夜不收。
吟寄故人如借问，钓鱼矶在海西头。
分题河决东郡
刘攽（宋代）

汉郡金堤北，黄河落日东。波涛凝沴气，翻浪蹙长空。

钜野鲛人室，鱼山水伯宫。坐嗟山海变，心恐地天通。

未就宣防筑，深怀夏禹功。何当开岭首，西注出湖中。
寄模上人
陈允平（宋代）

林下逢支遁，人疑是宿生。
病怜诗力减，老觉世缘轻。
短发吴霜净，归心剡雪明。
相思听猿夜，幽梦隔重城。
句
滕元发（宋代）

负鼎早为汤右相，有文今作鲁夫人。
宿小寺观主僧升座
刘克庄（宋代）

静处尤宜策睡勋，径投禅榻炷炉熏。
恰为胡蝶春游美，忽吼华鲸曙色分。
僧袒右肩方说法，我聋左耳若无闻。
平生不作桑间恋，草草逃包下白云。
满庭芳 攒三字
王处一（金朝）

三光。从道，神守清凉。悟正，遥唱满庭芳。上朝归去，性、光泛纯阳。觑闻者，同我证真常。我开化，信顺，福寿延长。仁丹结，四大圆方。明中叫笑，出、通阐嘉祥。语，道德，随步任飘?。
风入松 和桂洲内阁赏芍药用虞文靖公韵
陆深（明代）

绝胜国色带朝酣。偏称胆瓶簪。清严开向丝纶阁，容谁驻、墙外游骖。

笑靥露匀胭粉，衣裳霞想罗衫。

黄金屋角绣云蓝。乳燕学呢喃。试把一杯黄票酒，倚阑封、罢紫泥椷。

一段太平气象，分明冀北燕南。
重和惜春诗韵余时经始西园 其一
耶律铸（宋代）

到底总输开口笑，未妨教效捧心颦。壶中日月杯中酒，只属莺花旧主人。
观文殿学士陈公挽词
楼钥（宋代）

台岳钟神秀，居然社稷臣。
海涵书万卷，魁冠数千人。
南服频怀绶，西垣屡演纶。
惜哉真汉相，不遂秉洪钧。
寄零陵令朱君陟彦明推官
邹浩（宋代）

前时递角惟忧速，今日邮筒只恐迟。书到零陵长官处，掀然一笑有谁知。
送张文潜之淮南
孔武仲（宋代）

瀛馆登仙俊，金闺引籍优。
辞班见天子，行色动诸侯。
楚日篮舆暖，淮南画舸遒，
归时春已好，迟子曲江头。
偈颂十首
释昙密（宋代）

湖山叠乱青，湖水漾虚碧。
断岸蓼花红，疎林秋露滴。
良哉观世音。处处失弥勒。
听阎子常平戎操
晁补之（宋代）

峄阳之孤桐，踣自霹雳斧。
龙伏之灵林复古，断文横截丝百缕。
之垂七轸如牛乳，上有明星稀可数。
当轩拂拭待君鼓，君心有在君未语。
仲尼昔时从师襄，颀然一人犹望羊。
我独怀之千古长，杖策不省颐之忘。
去年河决疮未补，今年赤地无禾黍，
像龙焚尪亦何取。堂上平戎不敢听，
且激南风召时雨。
赋决月
陈文蔚（宋代）

每荐盘餐自觉清，尝於雨后撷其英。
未言服饵收奇效，翠叶黄花眼早明。
早上过溪报谒林子长承约客回途作
虞俦（宋代）

臭味还吾辈，炎凉笑若曹。
相逢倾盖旧，可但泛舟劳。
夜雨湖山好，西风鼓角豪。
主人宁避客，只觉杜门高。
哭许崧老右丞二首 其一
李纲（宋代）

夫子相知一纪前，定交握手自忘年。长松老鹤骨格古，粹玉精金操守坚。

出入三朝昭大节，漂流万里正华颠。皇天不整遗元老，空使苍生共黯然。
赋杨妃袜
曾原一（宋代）

万骑西行驻马嵬，凌波曾此堕尘埃。谁知一掬香罗小，踏转开元宇宙来。
后出军五首 其四
张翥（元代）

行行铁兜鍪，队队金骆驼。呜呜吹铜角，来来齐唱歌。

总戎面如虎，指顾挥雕戈。马踶无贼垒，手箠可填河。

王师本无敌，安用战图多。
自嘲
陆游（宋代）

岁月推迁万事非，放翁可笑白头痴。此生竟出古人下，有志尚如年少时。

僻学固应知者少，长歌莫问和予谁。自嘲自解君毋怪，老大从人百不宜。
李秀才近自涂口迁居新安适枉缄书见宽悲戚因以此答
许浑（唐代）

远书开罢更依依，晨坐高台竟落晖。颜巷雪深人已去，

庾楼花盛客初归。东堂望绝迁莺起，南国哀馀候雁飞。

今日劳君犹问讯，一官唯长故山薇。
次韵绣屏
邓深（宋代）

定是司花怯晓寒，花枝围处密萦蟠。
草针柳线藏真巧，莫作寻常倚市看。
数花风（别义兴诸友）
张炎（宋代）

好游人老，秋鬓芦花共色。征衣犹恋去年客。古道依然黄叶。谁犹萧瑟。自笑我、如何是得。

酒楼仍在，流落天涯醉白。孤城寒树美人隔。烟水此程应远，须寻梅驿。又渐数、花风第一。
韬斋主人出示其先王父九九消寒图手迹属题
郭曾炘（清代）

十日一水五日石，昆仑方壶侈真迹。不如渲染没骨图，装堂铺真精楷模。

怒气作竹喜气兰，风枝雨叶来无端。不如流传喜神谱，小蕊大开足意趣。

九九谚出田家志，剪纸调脂近游戏。谁欤运腕妙写生，展卷雅人见深致。

一阳来复天地心，次第春光静可寻。瑶草琪花石供古，重茵复幕画堂深。

东南半壁烽烟靖，荣光出河通瑞应。云台上将数高勋，官阁水曹自清兴。

五十年来手泽存，摩挲故物重瑶琨。曾供乙览睿思真，好伴新图水竹村。

灿烂云章亲弁首，子子孙孙当世守。渡江又见岁华新，珍重亭前旧垂柳。
上饶禊饮
韩淲（宋代）

流芳报花信，畅叙记东晋。何知胸崔嵬，未觉景急峻。

泛觞河阳春，庶且雅俗镇。
一剪梅
顾贞立（清代）

九十春光半已残。诗兴阑珊。酒兴阑珊。镜中憔悴不堪看。

羞画眉弯。懒画眉弯。

涩雨悭风特地酸。不许春闲。不许人闲。年年愁病苦相关。

花也长叹。人也长叹。
杨花
吴锡畴（宋代）

飞舞随春去不停，空条留得罩邮亭。
狂心未肯沾泥死，犹作轻浮水上萍。
游仙窟诗 又赠十娘
张文成（唐代）

薰香四面合，光色两边披。锦障划然卷，罗帷垂半欹。

红颜杂绿黛，无处不相宜。艳色浮妆粉，含香乱口脂。

鬓欺蝉鬓非成鬓，眉笑蛾眉不见眉。见许实娉婷，何处不轻盈。

可怜娇里面，可爱语中声。婀娜腰支细细许，䁠䀨眼子长长馨。

巧儿旧来携未得，画匠迎生模不成。相看未相识，倾城复倾国。

迎风帔子郁金香，照日裙裾石榴色。口上珊瑚耐拾取，颊里芙蓉堪摘得。

闻名腹肚已猖狂，见面精神更迷惑。心肝恰欲摧，踊跃不能裁。

徐行步步香风散，欲语时时梅子开。靥疑织女留星去，眉似姮娥送月来。

含娇窈窕迎前出，忍笑嫈嫇返却回。
七夕戏成二绝
吴芾（宋代）

时入三秋气已清，节临七夕露初零。
如何老子临风坐，也望天河牛女星。
晚蝶
王建（唐代）

粉翅嫩如水，绕砌乍依风。日高山露解，飞入菊花中。
效白公诗 其二
刘攽（宋代）

默坐念逝者，身存至头白。起行观病者，身健有馀力。

出门视劳者，身閒免事役。入乡阅贫者，身足饱衣食。

寓形天地间，幸已不失职。奈何不自休，汲汲复戚戚。

大鹏弥九区，转动恐逼窄。鹪鹩巢一枝，随意翻羽翼。

驰光无停留，驷马方过隙。君看北邙山，贵贱一真宅。
万历八年正月三日四日连大雪
徐渭（明代）

三日四日吹阴椴，为豕为羊骤日车。夜里蝇蛾鸣隙纸，朝来灯月亮檐牙。

急开门板迷梁鸟，尽讶街心绕沛蛇。唱玉量银过斗柄，埋花没树到天涯。

但飘琼叶无枝蒂，细碾鮹尘度縠纱。塞北云黄非马集，江南天黑是蝗遮。

纷纷轻薄方穿市，虩虩粗人巳笑茶。驴影灞桥能几个，凤吹华馆有千家。

败鸶不热衣如铁，穷巷无烟突似揩。历历空仓蹲饿雀，昏昏积气破寒鸦。

八条冰柱擎天上，九月春梨压地花。搏象搏狮供一戏，易污易皎竟双瑕。

懒飞金谷将归蝶，略坠阳城取坏麻。辽海不消貂鼠穴，于阗进断玉场沙。

只输野老煨炉处，火到梅尖露一叉。
访张三丰至祥符寺见留题
胡濙（明代）

交情久已念离群，独向山中礼白云。龙送雨来留客住，鹿衔花至与僧分。

疏星出竹昏时见，流水鸣渠静后闻。却意故人知此隐，题诗谁似鲍参军。
八声甘州 其二 题纳兰容若小影
何振岱（清代）

淡无言、摊卷向风前，愁思带罗飏。是燕台骏影，乌衣词客，玉貌堂堂。

弹指清音隐见，天气木樨凉。栏石回环处，无限思量。

人世孤心难写，依银筝瑶瑟，怨峡啼湘。问一生窗月，离聚几炉香。

者心盟、如今犹耿，算幽亭、绿水未曾荒。依稀见、独沉吟里，人隔斜阳。
沥鼻峡
阳枋（宋代）

双穴流流清泉，古来名有自。
至今存一息，呼吸竅万类。
山以泉今津，石以穴今鼻。
无形本圹天，有质著平地。
九日同吴献臣登定山高
庄昶（明代）

登高不把病中休，笑插黄花各满头。醉倒酒杯还不放，也知明府亦风流。

斯文几处能今日，山寺他年说此游。但恨老衰诗力减，绝无一句似罗浮。
偈颂一百零二首 其五十五
释绍昙（宋代）

上下三指，彼此七马。眼见如盲，口说如哑。拄杖子忍俊不禁，等闲捉败。

休休，尽法恐无民，且放天寒赦。
咏史 其五
章学诚（清代）

伐木丁丁，鸟鸣嘤嘤。出自幽谷，迁于乔木。乔木无枝，鸟集无时。

徘徊磅礴，穷无所之。深山有壑，大泽有舟。吁嗟转蓬，随风飘游。

青青子衿，悠悠我心。鼓瑟鼓琴，笙磬同音，停云在空，霭其欲雨。

旋风忽起，飞扬跋扈。事变不常，中心惨怆。客行虽乐，不如还乡。
讲筵侍立三首
魏了翁（宋代）

御前亲赐密云龙，讲罢分行帝在中。
起揖坐尝还再拜，侍臣趋出辇还宫。
送薛仲杰之奉化州判
司马亨（元代）

忆作参军日，曾闻少壮时。兰陵人共说，苕水去犹思。

甘雨歌来邑，冬阳爱趟衰。如何重绾绶，叹息未分麾。

东海民从亿，南山判莫移。朝廷须旌表，别拟送君诗。
芍药（元和中知制诰寓直禁中作）
韩愈（唐代）

浩态狂香昔未逢，红灯烁烁绿盘笼。

觉来独对情惊恐，身在仙宫第几重。
送黄秀才姑孰辟命
徐铉（宋代）

世乱离情苦，家贫色养难。水云孤棹去，风雨暮春寒。

幕府才方急，骚人泪未干。何时王道泰，万里看鹏抟。
偈颂一百五十首
释心月（宋代）

一番风雨送寒来，底事开炉炉未开。
寄语参玄诸上士，冷湫湫处且相隈。
咏节妇毕氏
王佐（汝学）（明代）

别母去从夫，天高海岛孤。有情天亦老，滴泪海能枯。

欲作含悲鸟，还伤反哺乌。何年消两恨，宇宙待荒芜。
西塞山二首（今谓之道士矶，即兴国军大冶县所隶也）
王周（宋代）

西塞名山立翠屏，浓岚横入半江青。

千寻铁锁无由问，石壁空存道者形。

匹妇顽然莫问因，匹夫何去望千春。

翻思岵屺传诗什，举世曾无化石人。
太硕人臧氏挽章二首
陈造（宋代）

德风千祀蔼芳馨，生享修龄殁更荣。
早岁衣冠贤德耀，莫年门户寄升卿。
迹陈莫嗣登堂拜，匏系空驰执绋情。
里巷万人缌布会，一应如我泪河倾。
西湖寻曹能始
何璧（明代）

垂杨漠漠荇田田，何处春风十四弦。
放鹤僧归天竺雨，听莺人过六桥烟。
诗寻萝薜谁边寺，酒载桃花第几船。
游子天涯魂易断，非关春树有啼鹃。
北郭烟雨
郑如兰（清代）

酿花时节雨烟笼，浓绿深青衬浅红。观稼水田惊鹭起，杖藜人立画图中。
夏夜杂兴 其六
谢逸（宋代）

翳翳庭中草，琐细不可名。风来徒自偃，雨过胡为青。

芟夷去根本，勿使复滋荣。竟无补世事，区区何所生。
自题画诗 其四
戴本孝（清代）

草木亦争荣，攀援与依附。凌霄桑寄生，滋蔓尚可惧。

惜哉不防微，良材化枯树。
送杨秘丞赴戎南倅
吕陶（宋代）

万里南溪水，滔滔逼郡城。四时多雨气，终日是江声。

蛮市烟中多，山畴火后耕。孤村随溉断，绝嶂与云平。

甲冷三冬戍，烽高半夜惊。盛朝咨镇守，别乘委才明。

爱日迎舟楫，春风卷旆旌。兰陔新膳洁，花县旧阴成。

荔子琼瑶破，藤梢琥珀倾。羁怀休念远，浅醉易忘情。

宦况如邮传，年华似送迎。笑谈聊布政，閒暇亦论兵。

僻地非通辙，层霄有去程。行闻海沂咏，流入竹枝清。
鹧鸪天（咏燕）
赵长卿（宋代）

梁上双双海燕归。故人应不寄新诗。柳梧阴里高还下，帘幕中间去复回。

追盛事，忆乌衣。王家巷陌日沈西。兴亡无限惊心语，说向时人总不知。
陈方伯耻庵挽诗 其一
陈献章（明代）

乾坤如此老，没齿向斯文。公自沧溟水，人无觳觫君。

衣冠全素履，江海挹清芬。病起须持酒，青山欲到坟。
贺牛文野七十一
林震（宋代）

白发壶中诀，清尊海上仙。初衣遂鸿举，彩服俱象贤。

此去一百岁，直须三十年。凡数起于一，乘之将及千。
宫词 其九十四
宋白（宋代）

太液春波浅荡舟，花如血点水如油。波臣莫织青丝网，自有银轮翡翠钩。
乌栖曲
李白（唐代）

姑苏台上乌栖时，吴王宫里醉西施。
吴歌楚舞欢未毕，青山欲衔半边日。
银箭金壶漏水多，起看秋月坠江波。
东方渐高奈乐何！
舫齐
叶茵（宋代）

居家巧作浮家样，此即人生不系舟。
政恐风波起平地，直教砥柱屹中流。
浪花影动重帘月，潮汛声喧万叶秋。
梦裹不知容膝计，翻身栩栩逐轻鸥。
依韵和达观禅师春日雪中见寄
梅尧臣（宋代）

密霰来新岁，春阳气渐微。
侵庭草芽冻，纷杂雁行飞。
江寺谁开迳，湖山我欲归。
雨花无六出，休怪著人衣。
再用前韵答之道弟府教授
晁补之（宋代）

文辞便是升堂贾，谈辩宁非入幕超。
已谓襄中能出颖，那知车下正哀谣。
但从袁盎无何饮，莫笑冯公不见招。
伴我河山访陈迹，明年红紫满阳条。
晨风行
王循（南北朝）

雾开九曲渎，风起千金堤。岸回分野径，林际成牛蹊。

凫随落潮去，日傍绮霞低。望日轻舟隐，瑟瑟远寒凄。

还眺小平急，宴语方难齐。
题阳山顾炼师草堂
李频（唐代）

若到当时上升处，长生何事后无人。

前峰自去种松子，坐见年来取茯神。
古行路
杨杰（宋代）

古行路，古行路，今人欲追古人去。古人去远何可追，后人视今去古时。

君不见去年春风去已久，今年春风亦依旧。
题陈迦陵填词图，为张养如作 其四 刮地风
易顺鼎（清代）

因甚的趁秋风换了南柯。因甚的寻春梦误了东坡。

莽风流自古受多磨。写生时已曾经过。他拥越被朱颜婀娜。

他倚胡床绿鬓婆娑。到底来镜中花水中月，几曾真个。

空则是展鸾绡挥象管，费他年醉眼摩挲。便新词尽向旗亭播。

怕再世雏鬟发也皤。
祝滇南刘谦山师七十寿言八首 其二
曹家达（清代）

筮仕连洋日，于今三十年。慈仁新政绩，文字旧因缘。

自署阳城考，还闻隽母贤。荐绅有舆颂，不敢附诗篇。
戏作二首 其二
刘敞（宋代）

文章落笔有谁先，坐上诗成海外传。明日帝京应纸贵，开帘却扇有新编。
重题自画小景赠戴子文去画时四十年矣
居节（明代）

点染青山四十年，寸缣不改旧风烟。
散人漫窃江湖号，未买松江一钓船。
咏旱三首
曾几（宋代）

邦人奉教条，久不知肉味。
潭龙不能神，土偶安足恃。
应真住兰若，云雨可立致。
胡不迎之来，明明有前事。
满江红·纸张梅花
王质（宋代）

纸张梅花，有丛桂、又有修竹。是何声、雪飘远渚，泉鸣幽谷。红蓼白苹须拂袖，馀音尚带清香馥。挽素娥青女、问飞琼，谁家曲。韩退之，欧永叔。惚兮恍，恍兮惚。试侧耳，山常似黛，水常如玉。颜子操中何足怨，醉翁徽外无人续。正青天、明月上东南，芳时足。
抵沈阳作
陆庆元（清代）

南华妙谛孰通微，怪煞中流勇退稀。士宦岂为温饱计，乘除堪悟去留机。

掉头便脱羊肠险，俗眼犹夸鸡肋肥。坡老一生能作达，笑他还俟有田归。
通州道中
李晏（金朝）

冉冉年华老，飘飘客路难。
尘埃山色壮，云雾日光寒。
念远心先折，孤吟鼻亦酸。
平生江海意，潦倒愧儒冠。
皇帝閤端午帖子 其十一
胡宿（宋代）

九霄嘉节重端辰，命缕灵符粲宝文。虞舜无为心自正，五弦琴上奏南薰。
送方汝则西上
林希逸（宋代）

才华少日早峥嵘，万里鹏抟始发程。丹桂籍中曾定价，金花帖上合书名。

同升每为翁称屈，此去深期子有成。便好轮忠酬圣问，胪传听取最初声。
山居杂诗九十首
曹勋（宋代）

平生文字饮，真积力已久。
温故忽若醉，卯饮不待酒。
昏然亟步武，快哉绕衡陋。
水阔夕阳红，雨余群山秀。
送韩绅卿
李端（唐代）

春雨昨开花，秋霜忽沾草。荣枯催日夕，去住皆须老。

君望汉家原，高坟渐成道。
和郑斋同年落叶诗 其六
周绍昌（清代）

谈笑麾戈驻夕曛，朱旗猎猎闪重云。不知团雪凭谁主，先遣凌霜到此君。

落实取材供剪刈，析薪佐爨许支分。淡浓半抹胭脂色，雕饰全输锦绣纹。
江中诵经
张说（唐代）

实相归悬解，虚心暗在通。澄江明月内，应是色成空。
永州陪郑太守登舟夜宴，席上各赋诗
蒋肱（唐代）

江头朱绂间青衿，岂是仙舟不可寻。谁敢强登徐稚榻，

自怜还可谢安吟。月凝兰棹轻风起，妓劝金罍尽醉斟。

剪尽蜡红人未觉，归时城郭晓烟深。
陪崔璞侍御和崔(王并)春日有怀
赵嘏（唐代）

诗家本多感，况值广陵春。
暖驻含窗日，香余醉袖尘。
浮名皆有分，一笑最关身。
自此容依托，清才两故人。
游仰山欲游兰若不果怀混融二首
赵蕃（宋代）

欲寻兰若尉知名，獭迳桥头水乱鸣。
引领白云人甚远，纵游谁解饮渊明。
从军行
崔国辅（唐代）

塞北胡霜下，营州索兵救。夜里偷道行，将军马亦瘦。

刀光照塞月，阵色明如昼。传闻贼满山，已共前锋斗。
丹柯阁留别同梁药亭二首 其二
陈恭尹（清代）

大海天将曙，高窗烛未灰。各呈诗问病，自把历占来。

岸柳随潮映，溪花到郭开。两人乘一艇，半日是朝台。
宿无相寺心期亭
湛若水（明代）

无相中间真相在，有期前路是真期。有无并作中霄梦，似到羲黄穆穆时。
春日北归舟中有怀
薛能（唐代）

尽日绕盘飧，归舟向蜀门。雨干杨柳渡，山热杏花村。

净镜空山晓，孤灯极浦昏。边城不是意，回首未终恩。
无题集唐句十首 其四
童轩（明代）

粉霞红绶藕丝裙，倏忽还随灵雨分。一自高唐赋成后，梦来何处更为云。
读吕舍人诗追次其韵五首 其二
陆游（宋代）

有过当相规，有善当相告。岂惟定新交，亦以笃旧好。

势利古所羞，置之勿复道。霜霣万木凋，孰秉岁寒操。
图南诸王孙同舟送至剑浦而别
区大相（明代）

使星何在豫章西，有客相随恋别携。树引柴门帆影近，烟横芦渚雁飞低。

佳人揽桂期前路，王子同舟爱晚溪。南浦岂劳重怨别，岭云江月不曾迷。
苔钱
赵福元（宋代）

绕径玲珑撒绿钱，田田成百又成千。
未知买得春多少，草带不妨长短芊。
和周伯温参政九日南园宴集诗二首 其一
成廷圭（元代）

步履巉岩若跨鳌，望中诗兴与秋高。西山拄笏东山屐，右手持杯左手螯。

返照入湖明塔影，断云将雨过林皋。松间饮散归来晚，金粉霏霏湿锦袍。
江陵严司空见示与成都武相公唱和，因命同作
刘禹锡（唐代）

南荆西蜀大行台，幕府旌门相对开。名重三司平水土，

威雄八阵役风雷。彩云朝望青城起，锦浪秋经白帝来。

不是郢中清唱发，谁当丞相掞天才。
思佳客 其四
陈允平（宋代）

玉辔青骢去不归。锦中频织断肠诗。窗凭绣日莺声婉，帘卷香云雁影回。

金缕扇，碧罗衣。蝶魂飞度画阑西。花开花落春多少，独有层楼双燕知。
怀潮士吴子野
王涤（唐代）

旅悰牢落怆离群，叠翠楼前日渐曛。
金饼光茫升海月，玉龙鳞渐护霜云。
星星淡火随堤见，历历樵歌隔水闻。
马足车音在何处，嶂南歧路锁烟氛。
乙巳五月十八日沈元鼎招饭昭庆登白莲望湖楼汎舟过灵芝少憩孤山下七绝句 其五
许景衡（宋代）

几年尘土客京华，梦到西湖佛子家。今日扁舟还似梦，不知流落在天涯。
登罗浮朱明洞天
薛始亨（明代）

绿罗次崖趾，重茧赴楹阁。阻积出杳冥，巃嵷敞阊阖。

檐溜矗层出，几席生萧飒。春阴隐暧结，昼永氤氲湿。

倾耳风中琴，顾影响成答。猿饮绝攀跻，鸟羽煌纷杂。

烟销空药灶，形解遗冠靸。锡泉绵古盈，象经终宵踏。

盼睐扶桑迩，呼吸神渊合。调刁万窍鸣，湮掩百灵集。

曦御重轮閟，驷玉埃风溘。尘表抗遐踪，何用徙于邑。
江蓠馆六咏 其五 石坞
张元凯（明代）

片帆马沙渡，髣髴牛渚侧。江光漾云根，窗间常五色。
题易元吉獐猿两图
范成大（宋代）

择食麕相唤，无人意不惊。
猿啼风动叶，机熟两忘情。
西园晚涉
华仲亨（明代）

为厌区中扰，而今物外情。日暄梅动色，风细竹无声。

瘦石扶云立，疏杨傍水生。高楼供远眺，诗思陡然清。
闺怨
韦庄（唐代）

戚戚彼何人，明眸利于月。啼妆晓不干，素面凝香雪。

良人去淄右，镜破金簪折。空藏兰蕙心，不忍琴中说。
从斌老乞苦筍
黄庭坚（宋代）

南园苦箸味胜肉，箨龙称冤莫采录。
烦君更致苍玉束，明日风雨皆成竹。
送孙觉才归无锡
马宗琏（清代）

十年京洛无知己，花市槐街喜接踪。江左声华推谢凤，汝南月旦重荀龙。

梁溪夜鼓烟间棹，萧寺春寒日暮钟。莫为田园羁骏足，待君同看掖门松。
城上
樊阜（明代）

独上高城力未衰，西风吹老桂花枝。
山回薄暝牛归后，江变新寒雁过时。
砧杵几家声断续，帆樯两岸影参差。
英雄自古知多少，老得身闲计亦奇。
隆兴书堂自警三十五首
陈淳（宋代）

人禀五行秀，卓然与物异。
由其达大经，秉彝不容己。
上巳宴集懋社十二首 其十一
瞿士雅（清代）

暮春三月醉山阴，莫负当时行乐心。

镜里朱颜看已失，尊中绿蚁且徐斟。

年年好景花如锦，两两黄鹂色似金。

渐老更知春可惜，古来人事亦犹今。
宿州道中
陆深（明代）

水郭山村不计程，淮阳春晚更多情。灵风常傍征旂绕，宿雨新多野潦明。

麦叶青青初覆雉，柳条落落未藏莺。风雩亦是寻常事，陌上沙头尽日行。
答天童新和尚
释重显（宋代）

中峰深且寒，攲接海边岛。松凋不死枝，花坼未萌草。

飞瀑吼蛟宫，幽径分鸟道。伊余空寂徒，浮光寄枯槁。

冥游天地间，谁兮可寻讨。孤立云霞外，谁兮可长保。

兹来仁者来，还称太白老。荷策扣岩扃，重席展怀抱。

示我商颂清，休誇郢歌好。报投惭抒辞，难以论嘉藻。
中秋与诸季及德久昆仲望月同饮
李纲（宋代）

五年客里过中秋，今夕安知无此愁。共喜银云开碧落，坐看蟾魄过西楼。

清光著物殊他夜，好景于人散百忧。人月皆圆那易得，莫辞大白十分浮。
送友人从军
叶元素（宋代）

斗酒不为薄，饯君千里行。
时危见豪杰，年少易功名。
旗影龙蛇动，甲光霜雪明。
天山三箭定，不请羽林兵。
嘲诸司
无名子（元代）

丞相做假钞，舍人做强盗。贾鲁要开河，搅得天下闹。
圣泉宴
王勃（唐代）

披襟乘石磴，列籍俯春泉。
兰气熏山酌，松声韵野弦。
影飘垂叶外，香度落花前。
兴洽林塘晚，重岩起夕烟。
逍遥堂五咏
傅察（宋代）

堂上春风至，欣欣草木情。
鸦鸣藏柳暗，蝶舞映花明。
暖日迟迟景，轻雷隐隐声。
客来何所有，采蕨试新烹。
忆黄州梅花五绝
苏轼（宋代）

玉琢青枝蕊缀金，仙肌不怕苦寒侵。
淮阳城里娟娟月，樊口江边耿耿参。
徐园闲步二首
张耒（宋代）

动地春风晚未休，吹花折柳却成愁。
尘埃不用频车马，独卧氍毹正拥裘。
水调歌头（九日多景楼用吴侍郎韵）
方岳（宋代）

醉我一壶玉，了此十分秋。江涛还此，当日击楫渡中流。问讯重阳烟雨，俯仰人间今古，此意渺沧洲。天地几今夕，举白与君浮。

旧黄花，新白发，笑重游。满船明月犹在，何日大刀头。谁跨扬州鹤去，已怨故山猿老，借箸欲前筹。莫倚阑干北，天际是神州。
杂曲歌辞 古别离
聂夷中（唐代）

欲别牵郎衣，问郎游何处？不恨归日迟，莫向临邛去。
五月二日太华寺会效韩昌黎
杨慎（明代）

雨后来更好，山水有清音。紫霞池上酌，白雪丘中琴。

悟以千佛偈，因之九仙吟。闻钟发深省，䬃尔洒尘襟。
可恨辞八首 其一
孙原湘（清代）

中道风波暂毁妆，纺声凄咽近长廊。小怜著布光迎面，苏蕙回文曲写肠。

玉色要防西日晒，雪肤争受北风凉。可知一寸相思意，随著车轮百转忙。
怀昔吟八首 其三 张讷庵先生
曹于汴（明代）

张翁秉操古，朴怀而直躬。逆珰炽虐燄，劲柯迥靡风。

学士一长揖，拜跪羞群公。左去岂不得，鳌禁留高踪。

史官谓未识，他人何弗懵。升沉俱往迹，忻瞻芳誉丛。
蜻蜓歌（黄河中蜻蜓，其力小，犯险无溺）
卢仝（唐代）

黄河中流日影斜，水天一色无津涯，处处惊波喷流飞雪花。

篙津楫师力且武，进寸退尺莫能度。吾甚惧。念汝小虫子，

造化借羽翼。随风戏中流，翩然有馀力。吾不如汝无他，

无羽翼。吾若有羽翼，则上叩天关。为圣君请贤臣，

布惠化于人间。然后东飞浴东溟，吸日精，撼若木之英，

纷而零。使地上学仙之子，得而食之皆长生。

不学汝无端小虫子，叶叶水上无一事，忽遭风雨水中死。
赋得禁城春色晓苍苍
玄烨（清代）

淑色曈昽射早光，御园梅柳怯寒霜。三宫紫气通瑶殿，九陌和风到建章。

春社先农开布种，初辛祈谷望书祥。莺声燕语添诗思，欲去浮文夙夜忙。
钱竹深招泛西湖值雨即事
卫宗武（宋代）

西湖成久别，岁月不可记。
竹君秩豆笾，枌友集簪履。
放船及中秩，烟霭渺无际。
宛类太极初，混沌但一气。
浩浩云常浮，垂垂雨不止。
楼观列画图，黯淡微茫里。
素妆姿态妍，於此见西子。
才入西陵桥，林峦得近似。
缓步香月堂，循山历其址。
逋仟去何之，千古俨清致。
淋淳雨珠仟，一一浴未起。
粲然间红妆，脸霞泪如洗。
余芳袭壶觞，暗馥散襟袂。
十里花柳堤，六桥风月地。
暝色压舩舷，游屐不可至。
昌翔度里湖，两山浓滴翠。
中有白鸟閒，翩翩自游戏。
几年阻行乐，谓有公闾第。
栋宇半苍苔，遗污渍清泚。
兴亡成古今，感忾重嘘欷。
转柁迩城堤，觥寿犹未既。
风生语笑高，云遏歌声曳。
斯游属晏阴，乐事亦足纪。
何时可重来，风日待清美。
骏马歌
练子宁（明代）

君不见穆王八骏游天路，迹遍寰宇尚无度。乐同王母宴瑶池，赖得君牙挽周祚。

又不见明皇幸蜀八马龙，天宝不及开元中。渔阳鼙鼓烟尘黑，玉环妖血鞍鞯红。

君看玉蹄三十二，莫是天闲旧骐骥。残阳一片雨馀天，芳草何年牧扫地。

雄姿逸态汗血新，风鬃雾鬣腾踏匀。一嘶一齧各有趣，或行或止森同群。

奚官控出尘飞动，岂是造父王毛仲。麒麟虽在地上行，光价合为天下重。

摩挲猛气犹腾骧，出世即论周与唐。吾皇不受千里献，黄金乐施涓人方。

骏兮骏兮渥洼种，际会风云擅才勇。还君此画歌我辞，阊阖风生毛发竦。
定海饯王郎中
戴栩（宋代）

曈曈明月佩，奕奕朝霞裳。
握兰侍帝所，搴兰思衡湘。
衡湘渺何许，玉节耿有光。
耆倪九城民，喜色纷迎将。
曰予逢圣代，有君冠虞唐。
皋禹翊元化，万宇如一堂。
欲销庾籍蠹，乃借芸签香。
我闻生人初，此屋有盖藏。
官渔吏为罟，頳此百尾鲂。
湖南素清绝，帛贱米不翔。
揽辔亦何事，谈笑还循良。
归来倡九牧，论思助时康。
此别非久隔，此怀讵暂忘。
湖风开绉碧，柳雨滋柔黄。
朋簪各有赠，再拜献一觞。
短章不成琢，愧彼金玉相。
读乐天集戏作五绝 其三
苏辙（宋代）

乐天投老刺杭苏，溪石胎禽载舳舻。我昔不为二千石，四方异物固应无。
中秋月
廖凝（唐代）

九十日秋色，今宵已半分。孤光含列宿，四面绝纤云。

众木排疏影，寒流叠细纹。遥遥望丹桂，心绪正纷纷。
送李先辈从知塞上
杜荀鹤（唐代）

去草军书出帝乡，便从城外学戎装。好随汉将收胡土，

莫遣胡兵近汉疆。洒碛雪粘旗力重，冻河风揭角声长。

此行也是男儿事，莫向征人恃桂香。
下直
张耒（宋代）

留住长安鬓已丝，宫廊还见落梅飞。
暮云疏雨苍龙阙，不惜障泥策马归。
送翰林应奉寿同海涯挈家觐省十首 其九
宋褧（元代）

昨朝直院舟先发，供奉今晨又趣装。广陌无人留去骑，前途有幸及归航。
题草虫扇二首
陈造（宋代）

捩首一振怒臂，鼓翅双摇利锋。
底用交绥解闹，政应沐我仁风。
晚意
王铚（宋代）

山空寺古紫苔侵，更喜渔樵不见寻。
坐对秋阴晚萧瑟，风吹败叶入廓深。
偈
释警玄（宋代）

夜半乌鸡抱鹄卵，天明起来生老鹳。
鹤毛鹰觜鹭鸾身，却共乌鸦为侣伴。
高入烟霄，低飞柳岸。
向晚归来子细看，依稀恰似云中雁。
荀息
王十朋（宋代）

春秋死难止三人，皆欲求仁未得仁。荀息捐躯为私昵，也胜贼子与奸臣。
送李越滋
何巩道（明代）

乐府休歌远别离，青春三月断肠时。江花有水长相照，驿柳无风却自吹。

未免泪零聊复尔，若为书寄可凭谁。与君今日临岐别，莫怪当年墨翟悲。
读楞严经
郭印（宋代）

学道證声闻，习气犹未断。百生恩爱情，会遇终恼乱。

阿难佛宠弟，亦遭淫女难。神咒摄来归，宿业坚冰泮。

快演涅槃门，反复徵所见。文殊更说偈，明指圆通岸。

其馀肆口言，心真自一贯。三界七趣中，有相无非幻。

最后大慈悲，力破邪女叛。天魔与外道，从此悉销散。
子瞻以子夏丘明见戏聊复戏答
黄庭坚（宋代）

化工见弹太早计，端为失明能著书。
迩来似天会事发，泪睫见光犹陨珠。
喜公新赐紫琳腴，上清虚皇对久如。
请天还我读书眼，愿载轩辕讫鼎湖。
感旧
彭秋宇（宋代）

五更漏尽醉魂醒，谁富胸中十万兵。
如昔襄阳坚砥柱，至今江左屹金城。
南来铁马吹唇沸，北去铜人泪眼盈。
闻说钱塘风景异，胥涛犹有不平鸣。
偈颂七十六首
释师观（宋代）

鹤立松梢月，鱼行水底天。
风光都买尽，不费一文钱。
须知此语无穷日，只恐沧溟有尽年。
梨花
许景衡（宋代）

飞琼端是张公女，独对东风无一语。粉泪盈盈春欲暮，看尽夭桃作红雨。
采莲曲
吴浚（宋代）

见莲知菂实，寻藉□丝长。
六月天边路，何时结得霜。
法曲（遍第一）
曹勋（宋代）

丽景早春时。正花漏初迟。东君出震，太和应物，恍惚中立丹基。天风卦成随象，记合成□□□□□□□必相契。三千六百火候，密运精微。蒸入肌肤，嫩红潮颊，自然旧容生辉。情志。鄙凡尘，瑶圃满眼，都看桃李。晴云万叠开异色。灵光湛湛增秀逸。与道合。真境丹房，随时沐浴，亦向朝夕。
六祖传付偈颂 其三 二祖
黄裳（宋代）

华岂曾生种亦无，迩来何事得神珠。尘凡不悟无为旨，但笑高人一似愚。
酬梦得穷秋夜坐，即事见寄
白居易（唐代）

焰细灯将尽，声遥漏正长。老人秋向火，小女夜缝裳。

菊悴篱经雨，萍销水得霜。今冬暖寒酒，先拟共君尝。
池口下小港元遇大风
阳枋（宋代）

水本无声风作声，何民主坎止与流行。
掀天不碍翻洪浪，到海与知有去程。
可以东形暂激，不容轩轾性元平。
悬知读易如程子，舟压银涛胆不惊。
和人题真娘墓（真娘吴中乐妓墓在虎丘山下寺中）
李商隐（唐代）

虎丘山下剑池边，长遣游人叹逝川。罥树断丝悲舞席，

出云清梵想歌筵。柳眉空吐效颦叶，榆荚还飞买笑钱。

一自香魂招不得，只应江上独婵娟。
和叠山到山阳郡学四诗
王奕（元代）

一水西来衣带然，界开北极与南天。
轨文龃龉二百载，豪杰疏违几十年。
幸际干戈屯祸极，挽回礼乐泰和先。
酒廉米贱山阳郡，多少吟仙与醉仙。
偈
释道渊（宋代）

香山有个话头，弥满四大神州。若以佛法批判，还如认马作牛。
慈云片影石
唐仲冕（清代）

陶山母氏兆，卅年始树表。未为守冢人，欲作移山老。

山远不可移，云深不可扫。趼足感秋霜，回首恋春草。

片石方且严，隆窊含窈窕。得之菩萨岩，携来仙人岛。

山形具体微，云气随心造。鸱夷隔绵邈，马鬣见环抱。

岂惟具袍笏，直令怀襁褓。供养琴书间，对影忆诗讨。

疏窗入晴晖，时有白云绕。
行朝早春侍师门宴西溪席上作
殷文圭（唐代）

西溪水色净于苔，画鹢横风绛帐开。弦管旋飘蓬岛去，

公卿皆是蕊宫来。金鳞掷浪钱翻荇，玉爵粘香雪泛梅。

三榜生徒逾七十，岂期龙坂纳非才。
春景 汉宫传蜡烛
刘辰翁（宋代）

寒食谁家烛，红香蜡更鲜。晶荧侯邸盛，日暮汉宫传。

永巷花同闭，长门柳又眠。人间金谷火，天上蜜脾烟。

食客三千履，皇恩四百年。回思诸葛井，流涕阵图边。
挽徐居厚寺簿
孙应时（宋代）

海内标元礼，毫端跨子长。
学如开武库，材何壮明堂。
忧患双蓬鬓，功名一郡章。
汗青须好传，公死未应亡。
白石潭
薛绍彭（宋代）

轻舟系石依蒹葭，春后清江便是家。
蓬底爨烟将稚子，共携渔网晒晴沙。
寄答余小轩兼示刘幼丹蔡燕生及仲仙四首
范当世（清代）

前年歧路泪横江，今日同吁北斗旁。我病未能跨洲去，君愁何惜出都望。

虽无彩翮投鹦鹉，却有丹心待凤皇。日暮登高念兄弟，寒沙漠漠不堪量。
读秦记
胡仲参（宋代）

万雉云边万马屯，筑来直欲障胡尘。
谁知斩木为竿者，只是长城里面人。
茅茨 其二
释文珦（宋代）

茅茨住得安，何必府潭潭。省祸由知足，防心在不贪。

衣荷同纩暖，食檗比饴甘。清苦人休讶，山翁已惯谙。
颂
释克勤（宋代）

使乎不辱命，临机贵专对。安禅捋虎须，著著超方外。

不唯明窗捋安排，掇向绳床拶崄崖。拈椎竖拂奋雄辩，金声玉振犹奔雷。

九旬落落提纲宗，衲子济济长趋风。解粘去缚手段辣，驱耕夺食犹雍容。

秋风忽作要归去，了却武陵一段事。勃窣理窟乃胸中，行行不患无知己。

临行索我送行篇，要棘蓬与金刚圈。短歌须要十数丈，长句只消三两言。

金毛狮子解翻身，个是丛林杰出人。不日孤峰大哮吼，五叶一花天地春。
杂感六首
黎廷瑞（宋代）

凄凄寒露下，亹亹孤蛩吟。
幽人起傍徨，叹息泪盈襟。
物情正得时，我悲独何心。
李仁甫将至郭下以诗迎之
晁公溯（宋代）

公馆可休舍，良宵宜对床。肯污白云屦，来过碧澜堂。

置馔同三饭，开筵累十觞。凉秋当泛菊，小住撷微芳。
清远峡
释今覞（明代）

风日螟螟草树隈，峡江长望独徘徊。青开石壁分天出，白涌银条裂地来。

波撼断崖喧鸟雀，影涵山寺见楼台。客帆来往知何极，一听猿啼情自哀。
良宵
张宪（元代）

良宵情绪不堪题，立遍阑干意欲迷。
铁拨顿敲壶口破，金刀频剪烛心齐。
绿分杨柳湘帘细，红压樱桃斗帐低。
仿佛第三桥畔宿，月明珠树夜乌啼。
扶风豪士歌
李白（唐代）

洛阳三月飞胡沙，洛阳城中人怨嗟。
天津流水波赤血，白骨相撑如乱麻。
我亦东奔向吴国，浮云四塞道路赊。
东方日出啼早鸦，城门人开扫落花。
梧桐杨柳拂金井，来醉扶风豪士家。
扶风豪士天下奇，意气相倾山可移。
作人不倚将军势，饮酒岂顾尚书期。
雕盘绮食会众客，吴歌赵舞香风吹。
原尝春陵六国时，开心写意君所知。
堂中各有三千士，明日报恩知是谁。
抚长剑，一扬眉，清水白石何离离。
脱吾帽，向君笑。饮君酒，为君吟。
张良未逐赤松去，桥边黄石知我心。
山行
方一夔（宋代）

幽怀浩难写，倚徙一枝藤。春蔓云根草，寒流石罅冰。

山行千万转，茶话两三僧。亭下寻归渡，渔舟唤不应。
古香慢 题红藕庄画卷
李符（清代）

疏帘捲雨，小榭吹凉，横幅烟景。翠亚田田，半碍舞红窥镜。

占断一湾香浦，未许渔儿管领。只容他水鸟浅浴，叶南叶北栖并。

谁得似、幽居诗境。簟枕风多，午眠初醒。班竹窗阴，白袷几回斜凭。

未见采芳人，算还少、波心裙影。短桥边，镇閒煞、载花方艇。
和元晦十六日下山之韵
张栻（宋代）

归袂随云起，篮舆趁雪明。
山僧苦留客，世故却关情。
小倚枯藤杖，聊听绝涧声。
如何山下客，一笑已来迎。
岩溪书堂登眺
赵汝腾（宋代）

崎岖穿竹篮舆侧，高下扪萝石径幽。
虎豹遁时深谷窈，鱼龙舞处大江浮。
公难閒坐山中相，我久吟披泽畔裘。
白石清泉知此意，请将直钓钓璜流。
次韵刘无言寿山中五绝句敢请诸僚和之
葛立方（宋代）

川原红绿远交加，春物关心梦到家。
体骨素轻唯燕子，面皮最好是桃花。
送员外侍御入朝
钱起（唐代）

别思乱无绪，妖氛犹未清。含香五夜客，持赋十年兄。

霜拂金波树，星回玉斗城。自怜江上鹤，垂翅羡飞鸣。
颂古五十七首 其十一
释道昌（宋代）

长沙似水洗水，老僧自倒自起。三圣特地出头，卖尽满园桃李。
留别山家
李频（唐代）

闲门不易求，半月在林丘。已与山水别，难为花木留。

孤怀归静夜，远会隔高秋。莫道无言去，冥心在重游。
寄恢长老
王冕（元代）

眼底纷纷涸辙鱼，道人遇地即安居。
瓦盂香软雕胡饭，松几晴翻贝叶书。
老到世情深脱略，年来生计亦萧疏。
相逢休论当时事，我亦西郊结草庐。
老马
释善珍（宋代）

营司牵浴柳边池，玉沫垂衔步较迟。
洗见箭瘢如有恨，将军忘却未侯时。
洛中郑悫三伏之际率宾僚避暑于使君林取大莲
陆文圭（元代）

越溪女子翠红裳，来与群仙侑一觞。
叶展圆盘如许下，丝连曲柄更能长。
清高胜饮金茎露，甘滑疑餐玉薤霜。
醉手傅杯犹未稳，碧痕微损迸琼浆。
偈颂一百零二首
释绍昙（宋代）

陌上语声喧，贺岁人来去。
秋千擘晓烟，绿盖翻春雾。
佛法无多，擘手分付。
更问如何与若何，咸淳丙寅正月五。
相见欢
王虞凤（明代）

新兴蛾髻如盂。插金鹅。点点蔷薇香露、沁牙梳。

匀面罢，呼女伴，坐氍歈。又向绿窗深处、赌樗蒲。
郊庙歌辞。武后享清庙乐章十首。第五饮福
佚名（唐代）

爰陈玉醴，式奠琼浆。灵心有穆，介福无疆。
过南荡三首
杨万里（宋代）

近岫遥峰翠作围，平田小港碧行迟。
垂杨一径深深去，阿那人家住得奇。
刘太守玄湖别业十九首 其五 翠霞坞
欧大任（明代）

鹤前平欲临，松杪高可吸。此中敷坐时，难偈僧来揖。
七支庵遇无穷
沈守正（明代）

为爱水关水，因便到七支。老僧映户立，惊是囊时师。

十载不相见，何缘得在兹。当时同游侣，各各东西驰。

亦有先归者，北邙生茅茨。白下前朝寺，荒芜半不治。

何当变陵谷，弹指巳若斯。言罢长太息，握手怜鬓丝。

相期共销夏，劳劳安所之。
春贴子词·皇太后阁六首
周麟之（宋代）

晓箭催莲漏，君王问寝时。
光风浮玉琯，瑞霭映云旗。
扑胡蝶（劝酒）
史浩（宋代）

光阴转指。百岁知能几。儿时童稚，老来将耄矣。就中些子强壮，又被浮名牵系。良辰尽成轻弃。

此何理。若有惺惺活底，必解自为计。清尊在手，且须拚烂醉。醉乡不涉风波地。睡到花阴正午，笙歌又还催起。
赠乐圃
戴华（明代）

三径逍遥总一家，还将僮仆事桑麻。林边静坐听啼鸟，树底閒谈舞宿鸦。

遣兴耽欢秋后菊，忘怀却是社前茶。回头翻笑劳劳者，奔竞红尘强自誇。
借马
韩维（宋代）

吾生不自勉，无马以絷羁。
不能徒步游，邻里更借之。
东家号驶疾，出门无停驰。
西家苦驽缓，百箠足不和多。
惊怪同行客，问我遽尔为。
驶也吾撇烈，驽也吾逶迟。
物情奶如此，且当执其随。
闲中偶成
苏仲（明代）

掩耳人间道屈伸，眼前游赏满腔春。筋骸及老凭藜杖，口腹甘贫乐菜根。

行处有花须纵酒，静时无地不看云。逍遥便是仙家诀，问我丹方此最真。
题董邦达山水十六幅 其十二 扁舟载菊
弘历（清代）

悬厓如赤壁，短棹泛秋湖。著个瓶篸菊，防人道拟苏。
送钱婺州纯老
苏辙（宋代）

桃花汴水半河流，已作南行第一舟。
倦报朝中言啧乱，喜闻淮上橹咿呦。
平时答策词无枉，此去为邦学更优。
自古东阳足贤守，请君重赋沈公楼。
寒暄不齐二绝
洪咨夔（宋代）

社后归来燕两三，门前细柳绿掺掺。
乞将蝴蝶晴蜒扇，与试鹅黄水碧衫。
次韵书事
朱翌（宋代）

圣朝始悟文章弊，大霈首更诗赋科。
白苇黄茅供一扫，英豪人物未消磨。
使回次杨柳过元八所居
刘长卿（唐代）

君家杨柳渡，来往落帆过。绿竹经寒在，青山欲暮多。

薜萝诚可恋，婚嫁复如何。无奈闲门外，渔翁夜夜歌。
次吕伯恭见寄韵
章甫（宋代）

鲁钝不如锥处囊，嗜好凿圆投枘方。
镜中须发今苍浪，多病年来疏酒觞。
山林旧约都茫茫，局促何由心胆张。
半生恍堕水中央，疾呼四顾无舟航。
客舍雨余梅杏黄，忆君著书看屋梁。
缄题到手伸读忙，亦知别后遥相望。
我犹驽马遭绊韁，君若鹰鸇之老苍。
见义勇往柔而刚，君不求名名自彰。
行须正色肃鵷行，不容燕雀高飞翔。
辱诗敢忘什袭藏，报章勉率聊寄将。
广厦他时客几房，种成桃李满江乡，
忍使故人趋道旁。
永遇乐 其二 成都贡院伪蜀故宫也，壬午从事秋闱作
周之琦（清代）

棘院风清，桂轮香满，仙驭初驻。射策人来，翘材馆启，旧是朝天射。

南轩史笔，东阳诗草，恰在紫云深处。话兴亡、煎茶漏永，待添画烛重赋。

王颠孟蹶，轻尘短晷，梦影相看何许。城上芙蓉，宫中花蕊，不管人西顾。

宣华小苑，摩诃芳径，多少断垣荒础。今犹幸、文昌朗耀，粉廊快睹。
追和晦庵先生十梅韵
艾性夫（元代）

东风卷晴雪，山意颇空寂。
扫花归作饭，豫当调鼎实。
汉皇迎春词
温庭筠（唐代）

春草芊芊晴扫烟，宫城大锦红殷鲜。海日初融照仙掌，

淮王小队缨铃响。猎猎东风焰赤旗，画神金甲葱龙网。

钜公步辇迎句芒，复道扫尘燕彗长。豹尾竿前赵飞燕，

柳风吹尽眉间黄。碧草含情杏花喜，上林莺啭游丝起。

宝马摇环万骑归，恩光暗入帘栊里。
寓居六咏
苏辙（宋代）

西邻分半井，十口无渴忧。
岁旱百泉竭，日供八家求。
艰难念生理，沾足愧寒流。
比闻山田妇，出汲争群牛。
观身
陆游（宋代）

欲去浮华累，先观老病身。
浊醪何负汝，淡饭最宜人。
意气随年往，工夫媿日新。
只将闲送老，虚作太平民。
西湖夜景
曾由基（宋代）

处处芙蕖处处堂，闲行何地不清香。归舟又趁晚凉急，十里湖光蘸夕阳。
送程给事知越州
陈侗（宋代）

夕郎乡思满江皋，昼锦东归意气豪。侯国台门牙戟盛，使君楼艓隼旟高。

琐窗暮入曾批敕，仙殿晨趋罢染毫。曲水春风修禊饮，卧龙山雨望秋涛。

番禺已有金汤惠，秦望应先衮綍褒。莫恋蓬莱便栖志，伫看拂拭吕虔刀。
颂古十首
释云岫（宋代）

良医捉手病才分，妙剂投之不易论。
一服听他迷闷去，三朝五日自还魂。
山中
边元鼎（金朝）

世路风波老不禁，一廛归买就槐阴。坐诗为累言难解，因酒成槐病转深。

山月荒凉窥断梦，壁灯青黯伴微吟。十年积毁应销骨，岂碍孤云万里心。
和徐总管雨山堂一首
刘克庄（宋代）

趁韵哦诗老未工，不如总角口吹葱。
载辎车里输伊辈，对画屏前要此翁。
秋夜有感
陆游（宋代）

候虫何唧唧，岁晚声出壁，不惟嬾妇惊，感此白头客。
壮年事征戍，万里不得息，扬颿凌秋涛，策马赴山驿。
日照蛟鼍涎，雪印豺虎迹，谁知七尺躯，幸脱九死厄。
前年补畿郡，入对瞻玉色，报恩无死所，再拜衰泪滴。
即今故山归，愈叹老境逼。
不眠中夜起，仰视星历历。
中原何时定？铜驼卧荆棘。
灭胡恨无人，有复不易识。
王主簿以湘潭检旱诗卷为示用其广惠寺蠲放韵
赵蕃（宋代）

旱年蠲赋本深仁，州县宁闻以实论。
细读赋诗知用意，是为忧国爱元元。
南楼令（送杭友）
张炎（宋代）

聚首不多时。烟波又别离。有黄金、应铸相思。折得梅花先寄我，山正在、里湖西。

风雪脆荷衣。休教鸥鹭知。鬓丝丝、犹混尘泥。何日束书归旧隐，只恐怕、种瓜迟。
之八仲墓寒烟
李日茂（清代）

夫子升堂久，凛然荒冢孤。
晓烟迷断碣，返照落长榆。
政迹存三善，英风动九区。
无穷殉节意，俎荐气方苏。
颂古五十三首
释文礼（宋代）

住山境界问如何，女子双鬟鬓已皤。
觌面不逢休更会，白云飞过旧山河。
送杨腾山人
苏辙（宋代）

胸中万卷书，不如一囊钱。
不见杨夫子，岁晚走道边。
夜归空床卧，两手摩涌泉。
窗前雪花落，真火中自然。
涣然发微润，飞上昆仑颠。
霏霏雨甘露，稍稍流丹田。
闭目内自视，色如黄金妍。
至阳不独凝，当与纯阴坚。
一穷百不遂，此事终无缘。
君看抱朴子，共推古神仙。
无钱买丹砂，遗恨盈尘编。
归去守茅屋，道成要有年。
陈子言不告而去追呼莫及作诗简之 其三
吴保初（清代）

姑射仙人去不还，碧螺翠黛落人间。西窗乍醒羲皇梦，一霎斜阳过远山。
答杨莘耕大令
张岳龄（清代）

投笔竟何事，枕戈徒尔为。病多成我懒，才薄畏人知。

峭石有奇气，寒花无媚姿。祇应返林谷，饮酒和陶诗。
次韵昌甫 其二
韩淲（宋代）

涧冷浮冰澌，深居坐堆灰。纷然自积雪，怀哉复怀哉。

儿女强解自，走蹈风雪里。那知病骨酸，常日懒起止。

幽忧底穷尽，抖擞时一拨。鸿飞声冥冥，本是淡生活。

山深已辟尘，雪中清人心。飞鸟绝尚可，空花翳阴阴。

寒更数历然，其如雪夜何。长言与短调，瑞峰清气多。
晓行
高其倬（清代）

早行无定时，愁客苦夜永。出门望明河，月在西峰顶。

木叶落衣望，马蹄踏人影。荒鸡树望啼，秋星露中冷。

情惬耳目幽，身倦道途迥。荦确闻车声，更望东南岭。
桓伊
徐钧（宋代）

专利无厌世所憎，君昏臣暗谤将兴。
抚筝一曲开谗谀，臣泣君渐各自懲。
宫词 其八十二
周彦质（宋代）

瑞香圆结异凡丛，天幸移根植禁中。露浥清香来御榻，玉牌题作锦薰笼。
出宣威关
黄衷（明代）

秋声先报出关期，小驻荒亭看旧诗。只有鬓毛非往日，不妨行李似来时。

山攒下上群蛮宅，路析东西独客悲。茅屋一间诸葛庙，千年禁戒未曾衰。
杂兴五首 其四
陈肃（宋代）

生长宛叶间，廓落不事家。结托刘文叔，调笑阴丽华。

还沽舂陵酒，更赏河阳花。兴阑聊骋望，纷纷龙虎霞。
秦少游女
宋无（元代）

郎罢藤阴老泪潸，黄金谁赎蔡姬还。看来山抹微云恨，直送蛾眉出汉关。
过旌德县
唐桂芳（明代）

路入旌川境，晴光泼眼明。攒峰浑欲语，幽草不知名。

老屋僧留话，荒原人独耕。慇勤成晚宿，野饭石泉清。
代柬曾小轩谢冯笔蜡纸之贶
吴澄（元代）

束缚山中豪，寸管入时操。几微见锋锐，可敌古铅刀。

江人有妙见，匪直取价高。坡公诧葛吴，蔡澡朱所褒。

迩来浙西冯，声实相朋曹。小技足名世，屠龙宁自劳。
陈舍人送蒲萄
郑会（宋代）

黑玉之柈白玉棱，龙须马乳剪寒藤。
自怜有母今尘土，持到黄泉唤不应。
春雪
李建勋（唐代）

南国春寒朔气回，霏霏还阻百花开。全移暖律何方去，

似误新莺昨日来。平野旋销难蔽草，远林高缀却遮梅。

不知金勒谁家子，只待晴明赏帝台。
送王循道赴省试四首 其三
孙觌（宋代）

秦俗自击缶，齐人善吹竽。宁闻牛角斗，莫奏凤将雏。

独唱谁能晓，弥天和欲无。中郎非俚耳，为斲爨中枯。
同柳侍郎题侯钊侍郎新昌里
卢纶（唐代）

清源君子居，左右尽图书。三径春自足，一瓢欢有馀。

庭莎成野席，阑药是家蔬。幽显岂殊迹，昔贤徒病诸。
春日杂兴 其二
释道潜（宋代）

城根野水渌逶沱，飐飐风船掠岸过。日暮蕙兰无处采，渚花汀草占春多。
生日
孙嵩（宋代）

云外荒村半掩扉，门孤事业与心违。
悠悠岁月山林老，纳纳乾坤道路非。
题张元德著作春秋解二首
刘克庄（宋代）

白头召寘石渠中，将析微言合异同。
灵寿不扶汉庭上，儒衣空立鲁门东。
谁云丞相知殷侑，漫费君王遣所忠。
犹觉暮年有遗恨，书成未及质文公。
木兰回围驻跸避暑山庄 其二
弘历（清代）

秋深潦水尽寒塘，凫雁乘波下几行。翠管谁教翻楚曲，疏眉雅解易唐妆。

枫排列嶂欺霜绿，菊先重阳冒雨黄。即景试吟亲切句，每因代谢悟真常。
雪中送青州薛评事
马戴（唐代）

腊景不可犯，从戎难自由。怜君急王事，走马赴边州。

岳雪明日观，海云冒营丘。惭无斗酒泻，敢望御重裘。
送文文学读书虎丘之梅花楼 其二
孙继皋（明代）

汉廷寥落滞雄文，燕市悲歌忽送君。调里寒光回夜雪，行边真气动秋云。

巨源交态疑中散，山令才名视右军。江阁梅花应好在，可能吟向凤城闻。
正月九日北山雍熙寺约同官
魏了翁（宋代）

自从寒陆爽乾坤，律吕还宫岁换辰。
历纪人正才九日，斗移天位已三春。
销磨壮士姑随俗，牵引閒心苦为人。
终愧时艰才力短，只将民命倚洪钧。
送伸仲归漆塘以语及君臣际经书满腹中为韵十首 其四
葛胜仲（宋代）

君家髯御史，百疏婴龙鳞。死喜作忠鬼，生甘为旅人。

高节渠无继，从子盖其伦。危言对便坐，肮脏不顾身。

重道轻禄仕，无宁常隐沦。它年青史上，牵联书直臣。
寄宣州可真上人
梅尧臣（宋代）

昭亭山色无纤尘，昭亭潭水见游鳞。
长松碧绦入古寺，石上高僧度几春。
普通山距府东十数里青州禅师洪果道场也自龙
何耕（宋代）

锦城之东山培塿，突起伽蓝压山口。
入门气象颇不凡，在昔规模定非苟。
黄绢碑词著眼看，青州老衲知名久。
自披榛迳结茅屋，不剪霜华散蓬首。
市门有女捧巾盥，衣裓无化生秽垢。
至今一转鹡鸰语，散作诸方狮子吼。
祖灯寂寞何人继，窣堵岧峣惟鬼守。
法席草长深没膝，僧榻屋穿光见斗。
似闻占籍多衍沃，合选名缁振颓朽。
我来不觉三叹息，眼底尽空诸所有。
自开主席埽尘坌，聊寄闲眠憩奔走。
梦回中夜雨鸣檐，卧听东风寒入牖。
明朝散步转山脊，好语相呼闻野叟。
抽芒已见麦翻浪，捣麨悬知香满手。
须臾日影散林樾，绚练春光被花柳。
仆夫催归屡不应，景物殊佳宁忍负。
出山骑马更踌躇，乘暇应须重载酒。
又次韵三绝 其二
李之仪（宋代）

华屋暂离星斗，沧江归弄波涛。可得遽通来信，便知却整还舠。
初入集贤院赠李献仁（曾于常山联官）
崔峒（唐代）

燕代官初罢，江湖路便分。九迁从命薄，四十幸人闻。

迹愧趋丹禁，身曾系白云。何由返沧海，昨日谒明君。
宣州杂诗二十首 其四
梅尧臣（宋代）

伍员奔吴日，苍皇及水滨。弯弓射楚使，解剑与渔人。

抉目观亡国，鞭尸失旧臣。犹为夜涛怒，来往百川频。
句
王洙（宋代）

槐杪青虫缒夕阳。
渔家傲 其四 十二月山家词，和钱舍人葆酚、董孝廉苍水
唐芑（清代）

浴兰抽丝逢谷雨。邻家忙杀蚕桑妇。粉箨新篁解满坞。

绿堪谱。焙茶石灶香生户。

血染杜鹃红欲吐。酒筒茗椀抽书赌。麦荐尝新初夏序。

看渔父。斜阳小港横施罟。
幽怀二首 其二
顾璘（明代）

昌黎文章伯，后代罕俦匹。李杜虽云雄，气格差甲乙。

奈何赋长篇，退让如自失。想像巨刃扬，魂魄生战慄。

乃知作者苦，穷探极幽密。譬对百战场，动静慎师律。

守正兼设奇，变化贵神出。左车井陉谋，淮阴几见绌。

多畏乃胜人，名家有深术。
仰山行
赵汝燧（宋代）

平生几两谢公屐，爱山爱水真成癖。集云峰在指顾间，年来抗尘乃绝迹。

西风从臾作意登，佛境未入心境清。九秋颢气接岚气，五里松声答泉声。

招提金碧压深窈，钟鼓四时递昏晓。梵音独许山鸟听，禅梦不惊胡蝶绕。

土腴露饱蔬笋鲜，一粥一饭天上僧。伊蒲供罢日卓午，浮空半是烹茶烟。

四藤欲知阁中味，万字欲参堂上意。请将此事且姑置，坐看山雨濯晚翠。
【越调】凭阑人
张弘范（元代）

博带峨冠年少郎，高髻云鬟窈窕娘。我文章你艳妆，你一斤咱窕六两。
马上墙头瞥见他，眼角眉尖拖逗咱。论文章他爱咱，睹妖娆咱爱他。
织就回文停玉梭，独宁银灯思念他。梦儿里休呵，觉来时愁越多。
宫髻高盘铺绿云，仙袂轻飘兰麝薰。粉香罗帕新，未曾淹泪痕。
羞对鸾台梳绿云，两叶春山眉黛颦。强将脂粉匀，几回填泪痕。
寄与多情王子高，今夜佳期休误了。等夫人熟睡着，悄声儿窗外敲。
两个相思无计留，君上孤舟妾倚楼。这些兰叶舟，怎装如许愁。
寄征衣
欲寄君衣君不还，不寄君衣君又寒。寄与不寄间，妾身千万难！
过净居寺
李廷仪（明代）

淅淅西风着敝裘，净居长日水云幽。百年底事空啼鸟，几处寒林自送秋。

白虎绕关山北拱，青龙夹道水东流。肩舆南下重回首，身在蓬山最上头。
次韵斯远别后见寄六言四首 其二
赵蕃（宋代）

旱势东南已病，秋风早晚室凉。蓝缕青衫可笑，萧条白发增长。
挽江惟志学佛坐解 其二
蓝智（明代）

适世谁知隐者庐，闭门自译化人书。勤修真观宗天竺，倦送才名入石渠。

同郡每询为况好，昨朝传得讣音初。衰容未悟无生理，霜木晨星百感馀。
李山风雪杉松卷
弘历（清代）

千峰如睡玉为皴，落落拿空本色真。茅屋把书寒不辍，斯人应是友松人。
初食荔枝四绝句 其二
李纲（宋代）

平昔传闻十八娘，丰肌秀骨有馀香。今朝亲到芳丛下，应许幽人餍饫尝。
暑雨
陈师道（宋代）

密雨吹不断，贫居常闭门。
东溟容有限，西极更能存。
束湿炊悬釜，翻床补坏垣。
倒身无著处，呵手不成温。
天台晓望
李白（唐代）

天台邻四明，华顶高百越。
门标赤城霞，楼栖沧岛月。
凭高登远览，直下见溟渤。
云垂大鹏翻，波动巨鳌没。
风潮争汹涌，神怪何翕忽。
观奇迹无倪，好道心不歇。
攀条摘朱实，服药炼金骨。
安得生羽毛，千春卧蓬阙？
梦李白二首·其一
杜甫（唐代）

死别已吞声，生别常恻恻。
江南瘴疠地，逐客无消息。
故人入我梦，明我长相忆。
君今在罗网，何以有羽翼？
恐非平生魂，路远不可测。
魂来枫林青，魂返关塞黑。
落月满屋梁，犹疑照颜色。
水深波浪阔，无使蛟龙得。
惜分飞（歌楼别客）
汪元量（宋代）

燕子留君君欲去。征马频嘶不住。握手空相觑。泪珠成缕。眉峰聚。

恨入金徽孤凤语。愁得文君更苦。今夜西窗雨。断肠能赋。江南句。
山居七咏题画送周伯阳 其三 茅坞
张羽（明代）

涧路行将尽，高阁倚空虚。月明万籁尽，空山闻读书。
三台春曲
许棐（宋代）

春是人间过客，花随春不多时。人比花尤易老，那堪终日相思。
兵车行 其二
王汝骐（清代）

驱黄犊，驱黄犊，黄犊牵车汗流腹。车中列列森刀枪，健儿畏死腹怏怏。

乡村已虚耗，频年苦徵调。羽书忽到县令忙，官吏索车虎狼暴。

前驱出境后队迎，数十万钱送一程。大车折轮牸牛死，车长被挞空哀鸣。

里正敛钱到乡曲，乡民无钱卖其屋。租庸事重衣食轻，补疮剜却腹头肉。
九日道中
倪承茂（清代）

一年两度涉淮黄，扰扰缁尘染素裳。衰柳共怜残鬓短，闲云应笑客程忙。

南归无分吟风月，北去先愁饱雪霜。孤负故园丛菊好，不知今日是重阳。
人日侍宴大明宫恩赐彩缕人胜应制
李峤（唐代）

凤城景色已含韶，人日风光倍觉饶。桂吐半轮迎此夜，
蓂开七叶应今朝。鱼猜水冻行犹涩，莺喜春熙弄欲娇。
愧奉登高摇彩翰，欣逢御气上丹霄。
临江仙（和洪景卢送行韵）
赵彦端（宋代）

忆著旧山归去乐，松筠岁晚参天。老来慵似柳三眠。从教官府冷，甘作地行仙。

青琐紫微追昨梦，扁舟已具犹怜。有情如酒月如川。为君忘饮病，更拟索茶煎。
悼程伯宇尚书
李光（宋代）

人物江东第一流，天衢阔步纵骅骝。弹冠事主俱青绂，握手论交到白头。

照世词华窥贾马，致君事业拟伊周。平生自谓孔北海，晚节欲为陈太丘。

危行危言逢有道，一生一死见交游。自怜罪大无归日，哭送松门叹莫由。
和张嵇仲秋日病中见示
李弥逊（宋代）

浮生一虚舟，流景半修夜。
尘劳互牵挽，荏苒柏间麝。
晚从农辅互，径欲老闲暇。
二年古陵阳，解后颍川霸。
薰然君子风，卧致此邦化。
公庭散凫鹜，文字杂休假。
江山助悽惋，句法妙曹谢。
客来饮以醇，味语兼脍炙。
长风起百围，微日下三舍。
高秋搅羁怀，互了念归驾。
身名两将隐，马俟连城价。
譬之草木姿，荣枯信科夏。
公材可支颠，乃复用苴罅。
天其遗鲸鲵，慰我波涛下。
忠良人乐推，正直神所迓。
会看击南溟，风云生叱咤。
春日怀淮阳六首
张耒（宋代）

莽莽郊原带古丘，渐渐陇麦散羊牛。
杏花杨柳春浓处，一片青帘慰客愁。
雨中 其一
韩淲（宋代）

幽林远朝市，太息古来今。四月麦秋后，江南梅雨临。

庭前三径在，路口一溪深。车马有时到，定多閒淡心。
摊破浣溪纱 依南唐元宗体
姚燮（清代）

心比风枝堕叶轻。梦随沙路夕烟冥。呜咽玉门笳里曲，不堪听。

露堡荒鸡三里接，霜天羸马五更行。那有当年明月底，柳枝青。
寓归云阁怀上竺听雨斋馨果二友
释行海（宋代）

千金溪上归云阁，双桧峰前听雨斋。
两地相思春冷淡，尺书难尽客情怀。
风兼水气寒吹帽，雨积檐声夜滴阶。
想得梅边旧行径，履痕闻被落花埋。
少东锦衣灯会病不及赴次孙宗伯韵二首 其二
尹台（明代）

繁灯吐艳闹仙堂，宝瑟交横绣幄傍。不夜火城通桂馆，无风香雾起兰塘。

芳筵特敞金吾第，胜侣兼依玉树光。何事匡床予独倚，新诗引兴故为长。
湖清轩
张以宁（明代）

幽居湖湖上，湖水直到门。爱彼湖水清，作此湖上轩。

水清可以湖，皎若玻璃盆。轻风蘋末来，万波生微痕。

散乱眉与须，感兹默忘言。端坐湖此心，澄之在其源。

微风既不动，止水何由浑。湛然鲵桓渊，照见天地根。

群物芸芸动，中有不动存。寄谢轩中人，细与静者论。
和赵生唐卿师白韵游横溪
孙应时（宋代）

野桥高竹转修篱，问讯东风步屧随。
雨过天清水声急，山长云白鸟飞迟。
从来丘壑多幽兴，随分风流到小诗。
一榻烟霞须早计。莫教容易鬓成丝。
咏子诲门外荷花
陈藻（宋代）

门外芙蓉未肯花，西风弥月露多华。
我来为客如相约，细沼同时十一葩。
灵岩
赵师秀（宋代）

忽有千岩聚，禅宫得土悭。
古来云是海，天下别无山。
久立增寒思，初看损壮颜。
曾闻斤石剥，夜落半空间。
仙官峰
萧振（宋代）

横北势岩岩，光摇斗极寒。当年为道士，何日转仙官。

结得云霞伴，从他龙虎蟠。凭君长镇压，魑魅敢相干。
第五十问赵州道颂
释义青（宋代）

知道还他潦倒翁，亲言相指自匆匆。关山路远重须去，一径长途君任通。
秋霖即事联句三十韵
白居易（唐代）

萧索穷秋月，苍茫苦雨天。泄云生栋上，行潦入庭前。 ——白居易

苔色侵三径，波声想五弦。井蛙争入户，辙鲋乱归泉。 ——王起

高霤愁晨坐，空阶惊夜眠。鹤鸣犹未已，蚁穴亦频迁。 ——刘禹锡

散漫疏还密，空濛断复连。竹沾青玉润，荷滴白珠圆。 ——白居易

地湿灰蛾灭，池添水马怜。有苗沾霢霂，无月弄潺湲。 ——王起

篱菊潜开秀，园蔬已罢鲜。断行随雁翅，孤啸耸鸢肩。 ——刘禹锡

桥柱黏黄菌，墙衣点绿钱。草荒行药路，沙泛钓鱼船。 ——白居易

长者车犹阻，高人榻且悬。金乌何日见，玉爵几时传。 ——王起

近井桐先落，当檐石欲穿。趋风诚有恋，披雾邈无缘。 ——刘禹锡

廪米陈生醭，庖薪湿起烟。鸣鸡潜报晓，急景暗凋年。 ——白居易

盖洒高松上，丝繁细柳边。拂丛时起蝶，堕叶乍惊蝉。 ——王起

巾角皆争垫，裙裾别似湔。人多蒙翠被，马尽著连乾。 ——刘禹锡

好客无来者，贫家但悄然。湿泥印鹤迹，漏壁络蜗涎。 ——白居易

蚊聚雷侵室，鸥翻浪满川。上楼愁幂幂，绕舍厌溅溅。 ——王起

律候今秋矣，欢娱久旷焉。但令高兴在，晴后奉周旋。 ——刘禹锡
五位颂 其四
释义青（宋代）

兼中至，雪刃笼身不回避。天然猛将两不伤，暗里全施善周备。
守岁五首
薛嵎（宋代）

新岁才余七日粮，灯前犹自笑人忙。
茅檐霜下寒衣薄，爇尽蒹葭夜更长。
旅况
释文珦（宋代）

日暮投村馆，凄然逆旅情。
地荒频有盗，城远不闻更。
度岁无多日，思乡是几程。
听鸡还束被，霜月伴晨征。
句
黄裳（宋代）

障塞应悬隔，崇墉谩太高。
以诗酬答赠小侄
汪藻（宋代）

老奴携简来林泉，苍然白发垂枯颠。自甘老矣填沟壑，那识人间有地仙。

小笺微意我所喜，扁舟便可来山前。轻帆破浪有清思，况是暑月开红莲。

尘缘万事不足理，且欲一见增欣然。
李坚甫净居杂题一十三首·春轩
文同（宋代）

日光明骀荡，天气暖氤氲。
草木遍庭槛，清香朝暮闻。
共和丁巳闰二月，川滇两军巷战于成都三日
黄英（明代）

可惜繁华窟，而今作战场。枪声时断续，天意正苍茫。

劫混昆明火，春残杜宇乡。峨眉陆终在，被发欲佯狂。
天封
释元肇（宋代）

神指灵墟地，峰从华顶分。东封时未至，西域教先闻。

丈室高皇字，重修笠泽文。幽寻三十里，穿破石桥云。
滴水岩
陈岩（宋代）

点溜常穿石眼寒，藓纹如绣不曾乾。
山头一滴曹溪水，山下人人仰面看。
外孙信儿至
翁志琦（清代）

七年依我住，晨夕不暂离。三月不相见，惓惓系我思。

吹呼入门来，一笑舒双眉。登我所坐榻，弄我所吟诗。

我吟三十载，苦心实在兹。名山传绝业，回首当付谁？

数篇乞记诵，授之复何私。他时晓人事，应识此言悲。
徐氏拜荣堂
马廷鸾（宋代）

银黉三组归去来，绣衣朱毂胡为哉。
富贵薰天无足道，人间至为归老莱。
青衫随分当彩衣，阿母一笑生儿痴。
笋生雪底冰下鱼，此事惟有天公知。
吾母今年五十余，襟期正与君母俱。
双瞳点漆发未白，画堂茅舍各自如。
何时两母俱徜徉，安舆来往陈壶觞。
因观吾庐戏采章，就赋君家拜荣堂。